62019CO0611_INF
Uznesenie Súdneho dvora (desiata komora) z 3. septembra 2020 –Crewprint
(vec C‑611/19) (
1
)
„Návrh na začatie prejudiciálneho konania – Článok 99 Rokovacieho poriadku Súdneho dvora – Daň z pridanej hodnoty (DPH) – Smernica 2006/112/ES – Zásady daňovej neutrality, efektivity a proporcionality – Právo na odpočítanie DPH – Nepriznanie – Podvod – Dôkaz – Reťazec subdodávateľov“
Harmonizácia daňových právnych predpisov – Spoločný systém dane z pridanej hodnoty – Odpočet dane zaplatenej na vstupe – Zamietnutie z dôvodu neuskutočnenia dodania tovaru vzhľadom na podvod a nezrovnalosti – Reťazec subdodávateľov – Vnútroštátna prax, podľa ktorej sa neprizná právo na odpočítanie dane z dôvodu konania zdaniteľnej osoby a vystaviteľa faktúr pokladaného za podvodné – Nedodržanie zásad daňovej neutrality, efektivity a proporcionality – Neprípustnosť – Hranice – Overenie prislúchajúce vnútroštátnemu súdu
(smernica Rady 2006/112)
(pozri body 30 – 38, 41 – 45 a výrok)
Výrok
Smernica Rady 2006/112/ES z 28. novembra 2006 o spoločnom systéme dane z pridanej hodnoty v spojení so zásadami daňovej neutrality, efektivity a proporcionality sa má vykladať v tom zmysle, že bráni vnútroštátnej praxi, podľa ktorej daňový orgán neprizná zdaniteľnej osobe právo na odpočítanie dane z pridanej hodnoty zaplatenej na vstupe z dôvodu, že konanie tejto zdaniteľnej osoby a vystaviteľa faktúr predstavuje podvod, pretože po prvé ich zmluvy neboli na uskutočnenie dotknutých ekonomických transakcií potrebné a mohli mať inú právnu kvalifikáciu, akú im dali, po druhé tento vystaviteľ využil bez nevyhnutnosti alebo hospodárskej racionálnosti reťazec subdodávateľov, pričom niektorí z nich nedisponovali potrebnými personálnymi a vecnými prostriedkami, a po tretie uvedená zdaniteľná osoba mala osobné alebo organizačné väzby s uvedeným vystavovateľom, ako aj s jedným z týchto subdodávateľov. Na odôvodnenie takého nepriznania treba preukázať, inak ako predpokladmi založenými na vopred stanovených kritériách, že tá istá zdaniteľná osoba sa aktívne zúčastnila na podvode, alebo vedela, či mala vedieť, že tieto transakcie boli súčasťou podvodu, ktorého sa dopustil vystaviteľ faktúr, čo prináleží overiť vnútroštátnemu súdu.
(
1
)	Ú. v. EÚ C 95, 23.3.2020.